إتيوپيا، رسميا لجمهورية لفيديرالية الديموقراطية د إتيوپيا (بلأمهاريك: የኢትዮጵያ ፌዴራላዊ ዴሞክራሲያዊ ሪፐብሊክ) هي واحد لبلاد جات فالشرق د إفريقيا وماتاطلش على لبحر. هي تاني أكبر بلاد من ناحية السكان فإفريقيا، ولعاشرة فلمساحة. تيحدًوها من الشرق دجيبوتي، والصومال، من الشمال إيريطيريا و السودان، من لغرب جنوب السودان, ومن لجنوب كينيا. التاريخ د إتيوپيا قديم بزاف وفيها تلقا أقدم هيكل د بنادم اللي لعمر ديالو 4.4 مليون عام. إتيوپيا معروفة باللي هي أكثر دولة كانت مستاقلة فإفريقيا حيث ف تاريخها كامل تستعمرات غي 5 سنين (من 1936 ل 1941) من الطاليان. إتيوپيا هي جمهورية برلمانية، ولكن ف التاريخ ديالها كانت مملكة قديمة، حتال 1974، فين تدار نقيلاب عسكري على لماليك هايلي سيلاسي، من ديك الساعة ولبلاد جمهورية. تيعيشو فإتيوپيا شويا كتر من 109 مليون د الناس ولعاصمة ديالها هي أديس أبابا (تاتعني لوردة الجديدة). اللغة الرسمية هي لأمهاريك، وكاين بزاف د اللغات إقليمية. لفلوس اللي تاتخدًم هي بيرً. إتيوپيا داخلة فبزاف د لمنظمات دولية، هي عضو مؤسس د لأمم لمتحدة و ليتيحاد لإفريقي (لمقر ديالو جا فيها)، حركة عدم لإنحياز ومنظمة لوحدة لإفريقية.